Jan E. Jørgensen (V), 2012-02-03:
Venstre forstår og støtter ønsket om at bekæmpe dummebøder.
Vi ønsker ikke et samfund, hvor den kriminelle underverden har sin egen junglelov, en parodi på et retssystem, hvor bander med vold eller trusler om vold indkasserer dummebøder for overtrædelse af regler, som banderne selv har fundet på.
Uddeling af dummebøder er naturligvis ulovligt.
Det er omfattet af straffelovens bestemmelser om afpresning, her er strafferammen fængsel i op til 1½ år og helt op til 6 år, hvis forbrydelsen er af særlig grov beskaffenhed, navnlig på grund af udførelsesmåden, eller fordi forbrydelsen er udført af flere i forening eller under medtagelse af våben.
Dummebøder kan også være omfattet af straffelovens bestemmelser om røveri, hvor strafferammen ligeledes er 6 år eller helt op til 10 år i særlig grove tilfælde.
Straffen kan dog også sættes ned til bødestraf eller helt bortfalde, hvis der er formildende omstændigheder.
Der er således et ret stort spænd fra ingenting til 10 års fængsel, som domstolene kan arbejde inden for.
I beslutningsforslaget fra Dansk Folkeparti foreslås det, at der fastsættes en minimumsstraf på 1 års fængsel for bandemedlemmers uddeling af dummebøder.
Vi er i Venstre enige med forslagsstillerne i, at der skal slås hårdt ned på de forskellige former for afpresning og trusler, som finder sted i bandemiljøerne.
Det er både krænkende for retsbevidstheden og en undergravning af vores retssamfund.
I Venstre tilslutter vi os derfor målet om at bekæmpe den kriminelle kultur omkring dummebøder.
Hvad angår midlet og det konkrete beslutningsforslag, er vi dog meget skeptiske – ja, vi er faktisk imod – og vores modstand skyldes tre ting:
For det første lægges der i beslutningsforslaget op til, at det alene er bandemedlemmers brug af dummebøder, der skal være omfattet.
Vi kan ikke se, at det skulle gøre nogen forskel, om man får en dummebøde af et bandemedlem eller en anden kriminel, og forslaget strider mod princippet om lighed for loven.
Jeg vil dog gøre forslagsstillerne opmærksom på, at det allerede i dag er en skærpende omstændighed, hvis afpresning foretages af flere i forening, hvilket kan medføre, at man går fra en strafferamme på 1½ års fængsel til 6 års fængsel, og hermed er der mulighed for at straffe bandekriminalitet hårdere end kriminalitet begået af enkeltpersoner.
For det andet er vi ikke enige i, at dummebøder pr. definition er værre end andre former for afpresning.
For det tredje er Venstre med ganske få undtagelser modstander af minimumsstraffe.
Vi skal overlade det til domstolene at fastsætte straffene inden for de strafferammer, som Folketinget har vedtaget, for der vil nemlig altid være konkrete tilfælde, hvor en minimumsstraf vil være urimelig hård.
Venstre vil dog meget gerne overveje, om vi bør hæve strafferammerne for afpresning, altså ikke kun for dummebøder.
Hvis vi ønsker, at domstolene straffer hårdere, er midlet højere maksimumsstraffe og ikke minimumsstraffe.
I Retsudvalget kunne vi bede om en yderligere redegørelse for strafniveauet og samtidig høre, om det kunne være hensigtsmæssigt at sikre, at dummebøder og anden form for afpresning straffes hårdere end i dag, hvis det er det, som vi vil.
Venstre er i hvert fald som udgangspunkt positivt indstillet over for at kigge på strafniveauet.
Men hvis vi virkelig vil gøre noget for at bekæmpe dummebøder, vil det imidlertid have langt større effekt, hvis vi i stedet fokuserer på årsagerne til, at uddeling af dummebøder alt for sjældent meldes til politiet.
Frygten for repressalier afskrækker desværre mange fra at inddrage politiet, og det problem løses ikke med minimumsstraffe for en bestemt form for afpresning begået af en bestemt form for kriminelle.